เวิลด์แบงก์ชี้ลดขั้นตอนลง จูงใจนักลงทุน
เวิลด์แบงก์ แนะไทยลดกระบวนการเริ่มต้นทำธุรกิจลง เพิ่มศักยภาพแรงงานและภาคบริการยกระดับการแข่งขัน
26 ต.ค. 2555

เวิลด์แบงก์ แนะไทยลดกระบวนการเริ่มต้นทำธุรกิจลง เพิ่มศักยภาพแรงงานและภาคบริการยกระดับการแข่งขัน
น.ส.กิริฎา เภาพิจิตร นักเศรษฐ ศาสตร์อาวุโส ธนาคารโลก (เวิลด์แบงก์) ประจำประเทศไทย กล่าวว่า ผลการจัดทำศักยภาพการแข่งขันทางธุรกิจของ 185 ประเทศทั่วโลกในปี 2556 หรือ “Doing Business 2013” เพื่อสะท้อนความยากง่ายในการเข้ามาทำธุรกิจของนักลงทุนต่างชาติ ด้วยการทำแบบสอบถามความเห็นของบริษัทจัดทำบัญชีและนักกฎหมาย ถึงเงื่อนไขการทำธุรกิจใน 10 ด้าน พบว่าประเทศไทยอยู่ในอันดับที่ 18 ของโลก จากปีที่ผ่านมาอยู่อันดับที่ 17 แต่ไทยยังเป็นประเทศน่าลงทุน เนื่องจากยังอยู่ใน 20 อันดับแรกของโลกได้
นักเศรษฐศาสตร์ธนาคารโลกชี้ว่า ไทยสามารถปรับปรุงขั้นตอนการทำงานของระบบราชการดีขึ้น โดยสามารถลดขั้นตอนการจัดตั้งธุรกิจให้สะดวกขึ้น ลดกระบวนการเริ่มต้นธุรกิจจาก 5 เหลือ 4 กระบวนการ และลดขั้นตอนการจ่ายภาษีลง บวกกับนโยบายรัฐบาลลดภาษีนิติบุคคลลงจาก 30% เหลือ 23% ทำให้เป็นประเทศที่น่าลงทุนอยู่ 
“แม้ไทยจะหล่นลงมาอยู่อันดับ 18 จาก 17 ในปีที่แล้ว แต่ไทยยังเป็นประเทศที่น่าลงทุน เนื่องจากไทยยังมีอัตราการขยายตัวทางเศรษฐกิจในระดับที่ดี โดยปีนี้คาดว่าจะยังโตได้ 4.5% แม้ว่าจะเจอปัญหาน้ำท่วมและวิกฤตยุโรปจนกระทบการส่งออก คาดว่าส่ง ออกปีนี้เร่งสุดก็น่าจะโตใกล้ 5% แต่การบริโภคในประเทศยังดี ส่วนปีหน้าคาดว่าจะโตได้ใกล้ 5% และการส่งออกน่าจะดีขึ้น” น.ส.กิริฎา กล่าว